CELEX: 32011D0520
Language: sk
Date: 2011-08-31 00:00:00
Title: 2011/520/EÚ: Vykonávacie rozhodnutie Komisie z  31. augusta 2011 o uznaní Maroka podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov [oznámené pod číslom K(2011) 6020]  Text s významom pre EHP

1.9.2011   
            
            
               SK
            
            
               Úradný vestník Európskej únie
            
            
               L 226/10
            
         VYKONÁVACIE ROZHODNUTIE KOMISIE
   z 31. augusta 2011
   o uznaní Maroka podľa smernice Európskeho parlamentu a Rady 2008/106/ES, pokiaľ ide o systémy prípravy a osvedčovania námorníkov
   [oznámené pod číslom K(2011) 6020]
   (Text s významom pre EHP)
   (2011/520/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3 prvý pododsek,
   so zreteľom na žiadosť Cypru z 13. mája 2005,
   keďže:
   
               (1)
            
            
               Podľa smernice 2008/106/ES sa môžu členské štáty rozhodnúť potvrdiť príslušné osvedčenia námorníkov vydané tretími krajinami za predpokladu, že Komisia príslušnú tretiu krajinu uznala. Tieto tretie krajiny musia spĺňať všetky požiadavky Dohovoru Medzinárodnej námornej organizácie (IMO) o normách výcviku, kvalifikácie a strážnej služby námorníkov, 1978 (dohovor STCW), (2) v znení revidovanom v roku 1995.
            
         
               (2)
            
            
               Listom z 13. mája 2005 požiadal Cyprus o uznanie Maroka. Po tejto žiadosti Cypru Komisia posúdila systémy prípravy a osvedčovania v Maroku, aby preverila, či Maroko spĺňa všetky požiadavky dohovoru STCW a či boli prijaté vhodné opatrenia na zabránenie podvodom pri osvedčovaní. Toto posúdenie sa zakladalo na výsledkoch inšpekcie expertov z Európskej námornej bezpečnostnej agentúry v decembri 2006. Počas tejto inšpekcie sa v systémoch prípravy a osvedčovania zistili určité nedostatky.
            
         
               (3)
            
            
               Komisia predložila členským štátom správu o výsledkoch tohto posudzovania.
            
         
               (4)
            
            
               Listami zo 4. februára 2009 a z 9. marca 2010 Komisia požiadala Maroko, aby poskytlo dôkazy o náprave zistených nedostatkov.
            
         
               (5)
            
            
               Listami z 13. mája 2009, 29. mája 2009, 2. apríla 2010 a 4. januára 2011 Maroko poskytlo požadované informácie a dôkazy týkajúce sa uplatnenia vhodných a dostatočných nápravných opatrení na odstránenie väčšiny nedostatkov zistených počas posudzovania súladu.
            
         
               (6)
            
            
               Zostávajúce nedostatky sa na jednej strane týkajú neexistencie právnych ustanovení o vybavení v oblasti prípravy, ako aj kvalifikácii a príprave inštruktorov a školiteľov a na druhej strane chýbajúceho vybavenia v oblasti prípravy na hlavnej vzdelávacej a prípravnej námornej inštitúcii v Maroku. Preto bolo Maroko vyzvané, aby v tejto súvislosti uplatnilo ďalšie nápravné opatrenia. Tieto nedostatky však neoprávňujú na to, aby sa spochybňovala celková úroveň plnenia požiadaviek STCW na prípravu a osvedčovanie námorníkov Maroka.
            
         
               (7)
            
            
               Z výsledku posudzovania súladu a vyhodnotenia informácií, ktoré poskytlo Maroko, vyplýva, že Maroko spĺňa všetky požiadavky dohovoru STCW a že prijalo primerané opatrenia na zabránenie podvodom pri osvedčovaní. Komisia by preto mala Maroko uznať.
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Na účely článku 19 smernice 2008/106/ES sa Maroko uznáva, pokiaľ ide o systémy prípravy a osvedčovania námorníkov.
   Článok 2
   Toto rozhodnutie je určené členským štátom.
   
      V Bruseli 31. augusta 2011
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.